Meyiwa-familie het volle vertroue in AfriForum se ‘bulhond’ | Netwerk24
Deur Werner Beukes 12 Desember 2019 05:41
Senzo Meyiwa se broer, Sifiso, sê hy het volle vertroue in AfriForum se private vervolgingseenheid om sy broer se moord op te los. Foto: AfriForum
Netwerk24 Foto: AfriForum
“Die Meyiwa-familie is ná al die jare steeds in die duister oor wat op 26 Oktober 2014, die dag van my broer se dood, gebeur het,” sê Sifiso.
Senzo, wat onder meer vir Bafana Bafana en Orlando Pirates as doelwagter uitgedraf het, is in ’n rooftog by ’n huis in Vosloorus aan die Oos-Rand doodgeskiet. Hy was tydens die voorval saam met sy vriendin, Kelly Khumalo, haar ma, sussie, dié se vriend en twee van die paartjie se vriende by die huis. Niemand is nog in verband met die moord aangekeer nie.
“Ek is ’n groot aanhanger van adv. Gerrie Nel se werk en het hom oor die jare heen in die hofsake van Oscar Pistorius en Jackie Selebi gevolg. Ek weet waartoe hy in staat is. Gerrie is soos ’n bulhond wat nie sommer los nie. Hy is perfek vir die kruisondervraging van die getuies oor wat daardie dag gebeur het,” sê Sifiso.
AfriForum het Woensdag op ’n nuuskonferensie in Centurion aangekondig dat Nel, hoof van die burgerregteorganisasie se private vervolgingseenheid, die nasionale vervolgingsgesag (NVG) namens die Meyiwa-familie versoek het om Senzo se dood formeel te ondersoek.
Die NVG moet die saak na ’n landdros verwys sodat ’n doodsondersoek op ’n informele of formele wyse kan plaasvind.
Nel sal dan die geleentheid kry om die getuienis voor die landdros te toets en getuies onder kruisverhoor te neem.
Tydens ’n informele doodsondersoek kyk ’n landdros na die verklarings en doen dan ’n bevinding. In ’n formele doodsondersoek word getuies geroep om voor ’n landdros te getuig. Wanneer die landdros bevind dat die oorledene vermoor is, moet die ondersoek teruggaan na die NVG vir vervolging.
“My broer se dood is soos ’n nagmerrie wat elke dag aanhou. Die polisie kon niks met hul ondersoek uitrig nie. My broer se kinders vra nou nog wat met hul pa gebeur het. ’n Geregtelike ondersoek sal die antwoorde gee wat ons tot dusver ontwyk, en berusting vir die familie bring,” sê Sifiso.
Kallie Kriel, uitvoerende hoof van AfriForum, praat Woensdag op ’n nuuskonferensie oor die dood van Senzo Meyiwa.Foto: AfriForum
Gerrie Nel, hoof van AfriForum se private vervolgingseenheid, het namens die Meyiwa-familie die nasionale vervolgingsgesag versoek om ’n formele ondersoek na die dood van Senzo Meyiwa te doen. Foto: AfriForum
Kallie Kriel, uitvoerende hoof van AfriForum, sê: “Die feit dat die Meyiwa-familie AfriForum genader het om Senzo se dood te ondersoek wys dat mense van verskillende agtergronde nie vertroue in die strafregstelsel het nie.”
Volgens Kriel is die aansoek om so ’n ondersoek nie ongewoon nie. “As ’n mens kyk na die onvermoë van die polisie om ná vyf jaar die skuldiges aan die pen te laat ry, is dit net logies om ’n geregtelike doodsondersoek by die NVG te eis,” sê Kriel.
“So ’n ondersoek is nodig sodat die agt mense wat gedurende Senzo se dood in die huis was, in ’n hof onder kruisondervraging geneem kan word. Dit sal die landdros help om uit te vind wie vir sy dood verantwoordelik is,” sê Kriel.
Meer oor: Afriforum | Bafana Bafana | Orlando Pirates | Senzo Meyiwa